Pjan biex ir-Renju Unit joqrob lejn in-normalità sal-Milied
Il-Prim Ministru tar-Renju Unit Boris Johnson ħabbar li mill-1 ta' Awwissu, il-pubbliku se jkun jista' jerġa' juża it-trasport pubbliku. F'konferenza tal-aħbarijiet f'Downing Street, Johnson qal ukoll li aktar kumpaniji se jkunu jistgħu isejjħu lill-ħaddiema biex jirritornaw lura lejn il-postijiet tax-xogħol jekk dan ikun sikur, hekk kif qal li se jkomplu jiġu illaxkati aktar miżuri. Johnson qal li qed jippjanaw għall-agħar li jista jinqala waqt li żied li l-pjan ta' ħidma tar-Renju Unit hu kundizzjonat minn kemm il-poplu se jikkopera biex tintrebaħ il-battalja kontra il-virus. Fir-Renju Unit kienet irreġistrata aktar minn 45,000 mewta kawża tal-COVID19. Illum biss mietu 114-il persuna. Il-Prim Ministru Ingliż spjega kif se jkunu illaxkati ir-restrizzjonijiet jekk kollox jimxi kif pjanat. Huwa żied li l-amministrazzjonijiet fl-Iskozja, Wales u l-Irlanda ta' Fuq għandhom is-setgħa li jiddeċiedu huma fuq meta jerħu ir-restrizzjonijiet, waqt li l-kunsilli ukoll se jingħataw il-poter li jagħlqu żoni, kif ġara fil-belt ta' Leicester.